CANA NECOAAUNA NUNUHE 



Itolere coaaunaa Cana Coaunerane 

11 Jauriaanejeein itolere coaaunaane nunuheneein jetaote, 
dede, chauratane, naaonjoaihunri coaaunaelu Cana Coaunera. 
2 Nii bana jetao niheilu caa ena aihane rijijieein atane. Satiin 
jetaote acau nelu ucuacaain, nocohena tabaineein. Nii jana Cana 
Coaunera Suujueecha, nii acau choae nerurujuarejetohane jana 
jetaote: 

3 "Neeine conora." naa Cana Coaunerane jaun jetao, 
necoaaunaelu cono. 

4 Nitohaneein cono coaaunaain coaraa Cana Coaunerane jana, 
rai caohatohane jaun jetaote, nocohena caje nii cono leruhin, 

5 jiichooneein curuaatelu Cana Coaunera. Jana nocohena jetaote 
janotiinneein curuaatelu. Nitohaneein jetaote le jiichoonihane 
nainaelu. 

6 Nii baiha jetaote: "Neeine ita caje acau lerueranura. Aihate 
ita caje nelerumiin acaura." naain ita caje acau lerueranu 
coaaunaa Cana Coaunerane jaun jetao, ita caje neleruelu acau. 
7 Nitohaneein ita caje acau lerueranu coaaunaa Cana Coaunerane 
jaun jetaote, ita caje acau leruha nii Cana Coauneraacha 
coaaunaine jaun jetao, neleruhin cajichi que nedaane jana, rai 
neleru ecuun nedaelu. 8 Nii acau leruera jetaote curuaatelu 
dedeneein. Nitohaneein jetaote coroata jiichoonihane nainaelu. 

9 Nitohaneein ita caje neleruha acaune jana jetaote: "Le 
turijieein netaojiamiin dede nichaji que nelanaala cajichi que 
nenaa acaute; inanacaaine chauratanera." naa Cana Coaunerane 
rijijieein jetao, ita aina netaojiaelu caa cajichi que eneenetojoeein 
nenaa acau, cucuananeein niicha curuaateeni. Niritoha Cana 



Coaunerane jana, inae jacorohane jaun jetaote, 10 nii jacorono 
curuaatelu ataneneein Cana Coaunera. Jana acau netaojianaa 
jetaote, curuaatelu cucuananeein. Nitohaneein coaaunaain coaraa 
Cana Coaunerane jana, satiin rai caohatohane jaun jetaote: 
n "Omaromiin caa atane que itolere temulecuru atane jana 
jiinchuru neenihuru, temule inaana inaaurera, chaen nunaanau 
lenacaineein inaana inaaurera naaonjoaihunricha." naa Cana 
Coaunerane jana, 12 omaroha itolere temulecuru atane jana 
jiinchuru neenihuru, temule inaana inaaurera, chaen nunaanau 
lenacaineein inaana inaaurera naaonjoaihunrine jana, coaraa Cana 
Coaunerane jana jetao, satiin rai caohachae. 13 Nitohaneein jetaote, 
nichata jiichoonihane nainaelu. 

14-15 Nitohaneein itolere coaaunaacoaane baiha jetaote: 
"Neeine conooru, chauratane conaain, jiichoo, janotiin, 
naaonjoaihunri lerueranu que, nii acau leruera beraurosihojoai 
quera. Chaentechu jataain nelatineein nenacaauru janonaa, ajaanaa 
naaonjoaihunri coujunacane que nelatiha cuurureeincha. , * nae 
jetao Cana Coaunera. 

16 Nitohaneein jetaote, coroatajaain cono coaaunaelu, leinjiin 
tasinojoaain, leinjiin aansijieein, naaonjoaain janotiin, jiichoo, 
naaonjoaihunri conaeranu que Cana Coaunera. Nii tasinojoaain 
niicha coaaunai jetaote, jiichoo conaeraneein coaaunae. Jana 
aansijieein niicha coaaunai jetaote, janotiin conaeraneein teein 
coaaunaain, arasijieeurune maajeein coaaunaelu. 17 Nitohaneein 
coroatajai cono coaaunaain jetaote, dedeeu telu Cana Coaunera, 
chauratane que 18 janotiin, jiichoo, naaonjoaihunri conaain, ita 
caje janotiin aina jiichoo lerueranu que. Nitohaneein coaaunaain 
coaraa Cana Coaunerane jana jetaote, satiin rai caohachae. 
19 Nitohaneein jetaote, jena jiichoonihane nainaelu. 

20 Nii baiha jetaote: "Neeine itolere caa acauhanau lauri iauri 
ichaohin neenihuru, lauri lauri atane choae jiaauluhin amuenihuru 
tajaaecuru, naaonjoaihunricha. " nae jetao Cana Coaunera. 

21 Nitohaneein jetaote, itolere cucuana cuhane ichaohin 
neenihuru, itolere jataain tabaihuru cucuana cuhane neenihuru 
naaonjoaihunrine maajeein coaaunaain, itolere tajaaecurune 



maajeein coaaunaelu Cana Coaunera. Nitohaneein coaaunaacoaain 
coaraa Cana Coaunerane jana, rai caohachaane jaun jetaote: 

22 "Arajiin calaojoiin nefaain cucuana cuhanai nemoaain, 
tajaaecurune maajeein arajiin nefaain, chauratane sacuritaain 
calaohicuchera." naain jetao nii itolere lauri lauri niicha 
coaunaauri coroajeein cojiotae Cana Coaunera. 

2 3 Nitohaneein jetaote, saoqui janohane nainaelu. 

24Nii baiha jetaote: "Neeine itolere lenonecuru lauri lauri 
nunaanau neenihuru, atane choae tijiariin amuenihuru, nenaanajau 
irineein neenihuru naaonjoaihunricha." nae jetao Cana Coaunera. 

25 Nitohaneein itolere lauri lauri neenihuru coaaunaain coaraa 
Cana Coaunera jana, satiin rai caohachaane jaun jetaote: 

26"Coanete laen enene cacha coaaunaaca. Jerichanejeein cana 
rijijieein nihane, ateeuru, tajaaecuru, lenonecuru, nenaanajau 
irineein neenihuru, nunaanu ichaonacaauru, atane choae tijiariin 
amunacaauru, naaonjoaihunri amurijiriin itolere ichana 
naineraneeinte niha cureeincha." nae jetao Cana Coaunera. 

27 Nitohaneein jauriaanejeein neeni cacha coaaunaain jetaote, 
jerichanejeein rijijieein jetao coaaunaelu Cana Coaunera. 
Nitohaneein quicha, ene, naaonjoaain coaaunaain jetaote: 

28 "Arajiin bereecohacoaain nefaain, chauratane cuhane 
sacuritaain curuaanaa neeichuru neeuchera. 

Chaen caohachaain ateeuru, tajaaecuru, itolere lauri lauri 
tijiariin amunacaauru naaonjoaihunri amurijiriin, 
caohachaain itolere que nelateein neeuche." 
naain jetao acaauru coroajeein cojiotanajae Cana Coaunera. 

29Niritoha acaauru raine baiha jetaote: "Aonacuche, itolere 
temule atane jana jiinchuru neenihuru, temule inaana inaaunrera, 
chaen nunaanau lenacaineein inaana inaaurera naaonjoaihunrine 
inara rai teeun. Acaaurute nelatereein inara lenonenu quera. 
30 Jana nunaanau ichaonacaauru, atane choae tijiariin 
amunacaauru, tajaaecuru, naaonjoaihuri raine ajena teeun acaauru 
lenonenu quera." nae jetao Cana Coaunera. 

31 Nitohaneein itolere niicha coaaunaacoai coaraa Cana 
Coaunerane jana jetaote, satiin jataain rai caohachae. Nitohaneein 



jetaote, saota janonihane nainaelu. 

21 Nitohaneein jetaote, dede, cana rai chauratane, itolere 
coneraniha neenihuru naaonjoaihunri coaaunaane nainaain, 
2caainsi janone cuhane nebetacaelu Cana Coaunera. 3 Nii 
nebetacaane janonaa que jetaote: "Caa caainsi janonete 
leeochaauru janonaa amurijiriin, jataain janonaa caohacha ne 
caraicha." naain jetao, nebetacanaa cojoanonaaneein nihane coina 
aitelu Cana Coaunera, bana itolere coaaunaane nainaain 
nebetacaane jaun. 

4 Nitohaneein jetaote, necoaaunaelu cana rai chauratane aina dede. 

Eden batane que ocoana coaaunaain, jana niicha coaaunai 
cacha tiha Cana Coaunerane 

5 Jauriaanejeein dede aina atane coaaunaa Cana Coaunerane 
jana jetao niheilu ajena, nii temule nihanatiin; jaiti atane 
setejiaane coina elo coaaunaeniha Cana Coaunerane jaun. Nii 
cacha nihanatiin jetao niheilu, que temule jaane coina. 6 Ne jetaote 
laen acauhacha, itolereneein satiin atane sacuritaain mituelu. 

7 Nii jana jetaote, atane caje cacha coaaunaain, rai nasi jijiin 
ichaonaa te Cana Coaunera. Nitohaneein tiha Cana Coaunerane 
aina jetaote, jauriaanejeein ichaohane nunuhetelu nii cacha niicha 
coaaunai. 

8 Nii cacha coaaunaane baiha jetaote, enoto mitu uuri nichaji 
que nenaa Eden batane que ocoana coaaunaain, ecu nii cacha te 
Cana Coaunera. 9 Nitohaneein ocoana coaaunaain jetaote, jana 
itolere caohatonanaain enuha quinacaineein inaana inaaurera 
coaaunae omarohane coina. Nii ocoana cataaun jetaote, coroata 
nujuaain enuha inaa coaaunae. Nii ele nujuan jetaote ninaa 
quihacane, caje itolere baaso, itolere caohacha naaonjoaihunri 
coitucueratera ne. Jana nii leeocha jetaote, ichaonaa tera ne. 



io Nii Eden caje necoaaunaain jetaote, jena turiin nii ocoana 
sacuritaain nelerurujui nucuhe. n Jauriaanejeein neleru nucuhe 
Pison jetaote, nii oro siricha Habila batane sacuritaain cue. U Nii 
jelai batane que nenaa oro jetaote caohacha ne. Chaen jetaote, ecu 
ne sacari caohacha, atane jana jiquihaquiin riria seeonjoa rijijieein 
nenaa onesi naaonjoaihunri. 13 Nii coroata neleru nucuhe Gihon 
neein curuajai jetaote, Cus batane sacuritaain cue. 14 Nii nichata 
neleru nucuhe Tigris jetaote, Asiria batane uuri enoto mitu 
nichajai que situnaa ne. Nii nejena neleru nucuhe jetaote, Eufrates 
ne. 

15 Nii Eden batane que nenaa ocoana coetaain beraihane 
coina, jana nii niicha coaaunai cacha teein jetaote: i<> "Nainereei 
satiin caa ocoana jana nenaa enuha inaa raain quiinera. n Nete 
laen naineneei nii baaso, caohacha, naaonjoaihunri coitucuha 
cachane coina nenaa enuha inaa raain quiinera. Esinae rauhijiriin, 
nii enuha inaa quiinete oriquiincha." naain jetao nii cacha 
suujuate Cana Coaunera. 

is Niritohane baiha jetaote: "Caohachaai corihanera colane 
niha caa cachaneta. Nii jaunne leinjiin suujua rijijieein 
corihaneraanu coaaunareeunra." naain jetao, 19-20 jauriaanejeein 
atane caje itolere lauri lauri nunaanau ichaonacaauru coaaunaain 
jetao, tajaaecurune maajeein coaaunaain nii cacha rai te, acaauru 
curuaatihacoaane coina Cana Coaunera. Nii jaun jetaote, jitariin 
nii nenaanajau lauri lauri irineein neenihuru, nunaanau lauri lauri 
ichaohin neenihuru, naaonjoaihunri curuaateein jetao, itolere 
tajaaecuru lauri lauri nenacaaurune maajeein curuaate nii cacha. 
Nii curuaatenajaane que jetaote, eneenetojoeein curuaacure. Ne 

jetaote nii chuni, rai corihaneraanu que nelatecurenihane jaun 
jetao, 21 nii cacha sinae Cana Coaunera. Inae sinitoha nii cachane 
jana, rai nichuhi rocohin jerichanejeein jaberoco raurononeein 
teein, 22 n ii nichuhi caje leinjiin ene coaaunaain nii cacha rai tiha 
Cana Coaunerane jana, 23 coaariin jetaote: "Caate cajabereeo que 
jaberocohin, cabucuuru que bucuhin, canu jaberoco caje rocohin 
Cana Coaunera coaaunanohinera. Aihane jaunne, 'ene' naain 
curuaatereeunnicha." nae jetao nii cacha. 



24 Nitohanihane jaun jetaote, rai inaca, rai neba, naaonjoaain 
ratiriin amuhin necoasaijiae cacha. Chaen jiniiquiin leinjiin 
cachaneein nenanaa rijijieein neeure. 

25 Machorijiatiin comasai aina jiniiquiin neeruha natiin 
jetaote, nii ita que coejelanaala neeure jiniiquiin. 

Cana Coaunera ere tonoraaureniha Adan aina Ebane 

31 Nii jana acano jetaote, itolere lauri lauri Cana 
Coauneraacha coaaunaacoai amurijiriin, jataain nainaain 
casajeneein, nechu aansainihane jaun jetao: 

" Aihana jaunna, caa ocoana jana nenaa enuha inaa raain 
leeichene caohatiha Cana Coaunera." naain nii ene caje bajaane 
jana jetaote: 

2 "Eenjeen, nainichaanu niqui satiin caa ocoana jana nenaa 
enuha inaa raain quihacaanune. 3 Nete laen, caa ocoana cataaun 
nenaa enuha inaa dadaacaanune caohate Cana Coaunera, nii 
dadaain lihacaanune jerelanaala. 'Lihacaanune jene orichaanu.' 
naane jaun." nae jetao nii ene. 

4 Nii jaun jetaote: 

"Nohaniha. Coatiha oriheeincheein leeichene nihanatiin. 
5 Nechu rijijieein itolere baaso, itolere caohacha, naaonjoaain 
coitucuhichene coataate, nii enuha inaa leeichene caohate Cana 
Coaunera." nae jetao nii ene rai acano. 

6 Nii jana nii enuha inaa coaraa nii enene jana jetaote, caohatiin 
raotohanai tocorijia nihane jaun jetao, taain le nii ene, coritaa 
acanone jaun coitucunaa 
jerenacaaun. Nii enuha inaa taain 
lihane baiha, lana rai tihane jaun 
jetaote, acaentonai le. 7 Nii 
rijieeonritiin machorojoatocuruhane 
que nainaain jetaote, ita que 
nocoejeeuruhane jaun, higuera alo 



raain tocoocure, acaauru cajionenu que. 

8 Nii jana sonaiha jouhacoha 
cujuanane jana, ocoana jana cuha Cana 
Coaunerane aonaain jetaote, nasi nii 
ocoana jana nenaa enuhacuru jana cuhin 
Adan, rai comasai aina. 

9 Nii jana jetaote, Adan cotijiaain: 
"Chute neeita." naain caje bajaa 

Cana Coaunerane jana jetao: 

10 "Ocoana jana uhine 
aohariinne sorohin nasihun, 
machohar ohanune jaun ii 
que coejihara." naa Adanne 
jana jetaote: 

11 "Cha iana ichei aite machoharohine aue. 
Jerihanete leeine coataa ichei caitoonjoan enuha 
inaa taain leeicha." naain Adan caje bajaa Cana 
Coaunerane jana jetao: 

12 "Nii cacorichaanu que carai iicha tei en&te, 
carai nii enuha inaa uhaain tihane jaunne leeunra." naa 
Adanne jana jetaote: 

13 "Chanute nitohanai 

ichaaita." naain nii ene caje bajaa Cana Coaunerane jana jetaote: 
"Canu coritaa acanone jaunne, nii lihanune caohatiha carai 
caitoonjoan enuha inaa taain leeunra." nae jetao nii ene. 

14 Nii jaun jetaote, nii acano rai: 

"Nitohanai ichaaine corenihate, itolere lauri lauri quiicha 
coaaunaauri amurijiriin, nechu aansai taebinaeniha curiquiin ena 
caje coaauneeincha. Chaentechu, atane choae netararajeein 
amuhin ataneecha que lenonejeein ichaoriquiin. 15 Nii jaunne ena 
caje coaauneein ita que nejeratenaa neein neeiche caa ene ainane 
coina ichareeunni. Nii jana ii nefoerateeurute, nejeratiha cureein, 
caa ene nefoerateeuru aina. Nii jaunte, caa ene nefoerateeuru 
churucuruhane naineein ichoturi faojoaain ii soha cuurureein. Jana 
iite acaauru maicho calaa curiquiincha." nae jetao nii acano rai 
Cana Coaunera. 



16 Niritiin jetaote, nii ene rai: 

"Nitohaneeine corenihate, canaanaihuru siriine naineein, 
ichei cunaain caaintaain nejanoaa cuurureeincha. Nete atiin ii lana 
jereein aina raotojoeein neriquiincha. Nii jana acate, chamurijiriin 
nereein nere tonoraaine coinara." naain jetao, nii quicha rai: 

i? "Nitohaneein ichohasai ere tonoraain, ichei leeine coataa 
caitoonjoan enuha inaa leeine jaunte, ii coreniha baasoniha 
curichaain caa atanene jaun, mainajeein amihaneein iicha quiine 
eruha curiquiin ohine jaan tiaaojoaaincha. 18 Chaentechu temule 
jaaine, ichei ojoa nocoharichaain caa atanene jaun, nunaanau 
nenaa enuha inaa quiha curiquiincha. 19 Nii jaunte mainajeein 
edorona jaohin amihaneein iicha quine eruha curiquiin, atane caje 
coaaunanohineeine jaun, ohine bana jerichanejeein atane neein 
nedaa ijiabereeone reentiaain. Nitohaneein atane caje 
coaaunanohineeine jaunte, jerichanejeein atane jana nitajiha 
cureein ijiabereeora. " nae jetao Adan rai Cana Coaunera. 

20 Nitohaneein jetaote, satiin ichaohin neenihuru cachaauru 
neba nerichaaine jaun jetao, Ebaneein rai comasai curuaate Adan. 

21 Nitohaneein jetaote, lenonecuru cari caje cajione 
coaaunae, comasai aina Adan cajionenu que Cana 
Coaunera. 22 Nitohaneein cajione coaaunaain jetaote: 
"Enate laen, jerichanejeein 

cana rijijieein itolere baaso, Peru 

itolere caohacha, naaonjoaain Urarina 

coitucuera nereeincha. Aihane Gn 

jaunte nainere caa enuha inaa 1996 

ichaonaa tera lihanera. ^ 

Nitohaneein lihanete chariji South Holland, IL 

bana nitajenaachara ichaonaa [United States] 

sirichera." nae jetao Cana B210570 

Coaunera. 

©LA LIGA BIBLICA - 1996 

LAS SAGRADAS ESCRITURAS PARA TODOS 

South Holland, IL 60473 
E.E.U.U. 



